Primarul general Gabriela Firea a precizat că municipalitatea va sprijini familiile care au mașini non-Euro 1 sau 2 să își schimbe autoturismul, deoarece în 2020 proiectul Oxigen va interzice accesul acestora în centrul Capitalei.

„Mașinile non-Euro, 1 și 2 nu vor mai avea acces în centrul Capitalei, Euro 3 vor trebui să plătească vinietă. Aceasta este prima etapă a programului. Pentru familiile care au mașini non-Euro, 1 sau 2, care nu mai pot să intre în centru - sunt și unele cazuri sociale, vom discuta cu fiecare familie în parte”, aspus Gabriela Firea, la Antena3, citată de Mediafax.

Potrivit primarului general, în cazul în care o familiile au două sau trei mașini, municipalitatea nu se va implica.

„Dar dacă este singura mașină care ajută familia să se deplaseze - poate au probleme sau vulnerabilități, vom vedea cum putem să sprijinim să facă un buy-back și să schimbe acea mașină. Un sprijin concret pentru reînnoirea mașinii”, a mai spus primarul.

Proiectul Oxigen intră în vigoare de la 1 martie 2020.